ข้อมูลสรุป (Executive Summary)

ปี 2550 ที่ผ่านมา ถือเป็นจุดเปลี่ยน และก้าวที่สำคัญอีกครั้งสำหรับบริษัท แอล.พี.เอ็น.
ดีเวลลอปเมนท์ จำกัด (มหาชน) (LPN)
กับการพิสูจน์วิสัยทัศน์ความเป็นผู้นำในธุรกิจที่นอกจากจะเป็นผู้นำในการพัฒนาโครงการอาคารชุดพักอาศัยในเมืองในระดับราคาล้านต้นๆ
หรือที่เรียกว่า “ซิตี้คอนโด” แล้ว บริษัทยังได้บุกเบิกและกระตุ้นตลาดกลุ่มเป้าหมายระดับล่าง-บน
ด้วยการพัฒนาโครงการอาคารชุดพักอาศัยภายใต้แบรนด์ “ลุมพินี คอนโดทาวน์” จำนวน 3
โครงการด้วยกัน เริ่มตั้งแต่การเปิดตัวโครงการในย่านบดินทร์เดชา-รามคำแหง รามอินทรา-หลักสี่
และรัตนาธิเบศร์ ซึ่งความสำเร็จจากการขายในช่วงเปิดตัวทั้ง 3 โครงการ
เป็นสิ่งที่พิสูจน์ให้เห็นถึงความถูกต้องและแม่นยำในการวางกลยุทธ์ของบริษัทที่จะนำไปสู่การเติบโตแบบยั่งยืน

การดำเนินงานของบริษัทในปี 2550 นับว่าสามารถบรรลุเป้าหมายในทุกด้าน
โดยบริษัทยังคงครองส่วนแบ่งทางการตลาดสูงสุด คิดเป็นสัดส่วนถึง 20%
ของจำนวนห้องชุดที่จดทะเบียนต่อกรมที่ดินจากโครงการที่ก่อสร้างแล้วเสร็จจำนวน 3 โครงการ
ได้แก่ ลุมพินี เพลส นราธิวาส–เจ้าพระยา ลุมพินี เพลส พหล–สะพานควาย และลุมพินี เพลส
ปิ่นเกล้า 2 มูลค่ารวมประมาณ 7,000 ล้านบาท
และโครงการที่อยู่ระหว่างการก่อสร้างที่ใกล้จะแล้วเสร็จอีก 2 โครงการ ได้แก่ ลุมพินี เพลส
รัชดา–ท่าพระ และ ลุมพินี วิลล์ รามคำแหง 44 ซึ่งมีมูลค่ารวมประมาณ 2,800 ล้านบาท
ในขณะที่ปี 2550 บริษัทได้เปิดตัวโครงการใหม่อีก 5 โครงการ ซึ่งต่างก็ได้รับการตอบรับ

ที่ดียิ่งจากลูกค้า ได้แก่ ลุมพินี คอนโดทาวน์ บดินทรเดชา-รามคำแหง ลุมพินี คอนโดทาวน์
รามอินทรา-หลักสี่ ลุมพินี วิลล์ รามอินทรา-หลักสี่ ลุมพินี วิลล์ ประชาชื่น-พงษ์เพชร ลุมพินี
คอนโดทาวน์ รัตนาธิเบศร์ และลุมพินี สวีท ปิ่นเกล้า ซึ่งเป็นโครงการที่ 3
ที่บริษัทประสบความสำเร็จในการเข้าไปพัฒนาบนทำเลย่านปิ่นเกล้า
โดยมีจำนวนห้องชุดพักอาศัยรวมทั้งสิ้นประมาณ 9,700 ยูนิต มูลค่ารวมประมาณ 9,000 ล้านบาท
ซึ่งทุกโครงการที่กล่าวมานี้จะเป็นส่วนสำคัญที่ช่วยสร้างรายได้ให้กับบริษัทในปี 2551 และ 2552
อย่างต่อเนื่อง

ด้านผลประกอบการของบริษัทในปี 2550 บริษัท บริษัทย่อย และบริษัทร่วมมีรายได้รวม 6,823.77
ล้านบาท เพิ่มขึ้นจากปี 2549 ที่มีรายได้รวม 5,020.49 ล้านบาท หรือเพิ่มขึ้นร้อยละ 35.92
อันเป็นผลมาจากการโอนกรรมสิทธิ์ใน 3 โครงการหลักที่กล่าวมาแล้วข้างต้น
รวมถึงโครงการต่อเนื่องในปี 2549 ประกอบกับรายได้ค่าเช่า และบริการเพิ่มขึ้นจากปี 2549
ถึงร้อยละ 58.01 ในขณะเดียวกันบริษัทได้มีการด้อยค่าที่ดินเปล่าบริเวณถนนนราธิวาสราชนครินทร์
ซึ่งเตรียมไว้สำหรับพัฒนาเป็นโครงการอาคารชุดพักอาศัยตั้งแต่ปี 2545
โดยมีสาเหตุมาจากการที่บริษัทได้ใช้เวลามาแล้วระยะหนึ่งในการจัดซื้อที่ดินบริเวณที่ติดกับที่ดินเดิมซึ่งจัดซื้อได้เพียงบางส่วนไม่สามารถซื้อได้ทั้งหมดตามแผนพัฒนาโครงการที่วางไว้
บริษัทจึงปรับลดขนาดโครงการและลดจำนวนแปลงที่ดินที่จะซื้อลงเพื่อให้มีความเป็นไปได้ในเชิงธุรกิจ
โดยคาดว่ามูลค่าที่จะได้รับคืนจากต้นทุนที่ดินในอนาคตจะมีมูลค่าต่ำกว่าราคาในบัญชีประกอบกับบริษัทได้ใช้หลักความระมัดระวัง
ความสมเหตุสมผล และการบริหารความเสี่ยง จึงได้ดำเนินการด้อยค่าที่ดินในครั้งนี้จำนวน 250.00
ล้านบาท ส่วนอัตรากำไรขั้นต้นจากการขายปรับตัวเพิ่มขึ้นจากร้อยละ 32.31 ของปีก่อนเป็นร้อยละ
34.67 ของปีนี้ อีกทั้งกำไรสุทธิได้เพิ่มขึ้นร้อยละ 21.24
อันเป็นผลมาจากการดำเนินธุรกิจด้วยความระมัดระวัง และการเลือกใช้กลยุทธ์ที่เหมาะสม
มีประสิทธิภาพ

  เมื่อพิจารณางบกระแสเงินสด ณ 31 ธันวาคม 2550 บริษัทมีเงินสดคงเหลือจำนวน 454.82
  ล้านบาท เพิ่มขึ้นจากช่วงเดียวกันของปีก่อนซึ่งมี 275.35 ล้านบาท หรือเพิ่มขึ้นถึงร้อยละ 65.18
  โดยเป็นผลมาจากการโอนกรรมสิทธิ์ห้องชุด และผลการดำเนินงานที่สูงกว่าเป้าหมาย อีกทั้ง
  ยังได้รับคืนเงินกู้จากบริษัทร่วมจำนวน 188.00 ล้านบาท
  ทำให้มีสภาพคล่องอย่างเพียงพอในการดำเนินงานต่อไปในอนาคต

  สำหรับอัตราส่วนหนี้สินต่อส่วนของผู้ถือหุ้น ณ 31 ธันวาคม 2549 และ 2550 เพิ่มขึ้นจาก
  0.80:1 เป็น0.88:1 ตามลำดับ ส่วนหนี้สินที่มีดอกเบี้ยก็ยังมีอัตราส่วนที่เพิ่มขึ้นจาก 0.38:1
  เป็น 0.45:1 เนื่องจากยังมีการลงทุนอย่างต่อเนื่องในการเปิดขายโครงการใหม่
  โดยมีจำนวนและมูลค่าโครงการที่ใหญ่กว่าเดิมอีกทั้งยังใช้ระยะเวลาก่อสร้างนานกว่าโครงการของปีก่อนหน้า

  เพื่อรองรับการเติบโตในอนาคต รวมถึงความเหมาะสมของสภาวะแวดล้อมในปัจจุบัน
  บริษัทได้มีการปรับโครงสร้างองค์กรอีกครั้งหนึ่ง โดยได้จัดตั้งบริษัทย่อยขึ้นอีกหนึ่งบริษัท
  เพื่อรับผิดชอบในการบริหารโครงการแบบครบวงจรก่อนการส่งมอบ โดยใช้ชื่อว่า “บริษัท ลุมพินี
  โปรเจค มาเนจเมนท์ เซอร์วิส จำกัด” ส่วนงานบริหารชุมชน ยังอยู่ภายใต้ความรับผิดชอบของ
  “บริษัท ลุมพินี พรอพเพอร์ตี้ มาเนจเมนท์ จำกัด” เช่นเดิม
  ซึ่งการปรับโครงสร้างองค์กรครั้งนี้จะสามารถรองรับกับการเติบโตตามวิสัยทัศน์และพันธกิจที่บริษัทกำหนดไว้ได้เป็นอย่างดี
  ในขณะเดียวกัน ก็จะเป็นการเตรียมเส้นทางการเติบโตสำหรับพนักงานในองค์กร
  ซึ่งถือเป็นหัวใจและเป็นทรัพยากรที่ทรงคุณค่าที่สุดของบริษัท
  และยังถือเป็นกลยุทธ์ในการรักษาบุคลากรให้มีความจงรักภักดีต่อองค์กร
  ท่ามกลางภาวะที่มีการแข่งขันในธุรกิจสูง

  ในปี 2550 บริษัทได้ดำเนินนโยบายต่อเนื่องมาจากปี 2549 ในการสร้างสรรค์สิ่งแวดล้อม สังคม
  และชุมชนที่มีคุณภาพในทุกโครงการ ซึ่งรวมไปถึงชุมชนรอบข้างด้วย ภายใต้ตราสัญลักษณ์
  “ชุมชนน่าอยู่” จึงนับเป็นเครื่องบ่งบอกถึงคุณภาพชีวิตที่ดีของผู้อยู่อาศัยในทุกโครงการของบริษัท
  ถือเป็นความแตกต่างของ LPN จากคู่แข่ง
  ที่ช่วยสร้างการรับรู้และการจดจำต่อตราผลิตภัณฑ์ได้อย่างดี
  และส่งผลด้านการตลาดในเชิงบวกจากการบอกต่อ หรือเพื่อนแนะนำเพื่อน
  ซึ่งทำให้บริษัทยังคงรักษาค่าใช้จ่ายทางการตลาดให้อยู่ในระดับต่ำเช่นที่ผ่านมา
  โดยบริษัทยังคงจะชูจุดขายเช่นนี้ตลอดไป และจะเพิ่มความเข้มข้นขึ้นเรื่อยๆ
  โดยเฉพาะในเรื่องคุณภาพชีวิตของผู้อยู่อาศัย

จากภาพรวมของการดำเนินธุรกิจจะเห็นได้ว่า
บริษัทยังคงรักษาแนวทางในการสร้างสมดุลในทุกมิติของการดำเนินการที่สอดคล้องกับหลักปรัชญาเศรษฐกิจพอเพียงของพระบาทสมเด็จพระเจ้าอยู่หัว
ซึ่งจะส่งผลให้การดำเนินธุรกิจของบริษัทมีประสิทธิภาพและเติบโตอย่างยั่งยืนตลอดไป